
    AVIZ
asupra propunerii legislative pentru  modificarea şi completarea Legii nr. 465/2001 care aprobă Ordonanţa de Urgenţă a Guvernului nr. 16/2001 privind gestionarea deşeurilor industriale reciclabile
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru  modificarea şi completarea Legii nr. 465/2001 care aprobă Ordonanţa de Urgenţă a Guvernului nr. 16/2001 privind gestionarea deşeurilor industriale reciclabile, trimisă cu adresa nr. Pl.X- 953 din 11 decembrie 2006 şi înregistrată sub nr. 31/1494 din  12.12.2006.



Camera Deputaţilor este  Cameră decizională.


Senatul, în calitate de primă Cameră sesizată a respins iniţiativa legislativă în şedinţa din 6 decembrie 2006.

Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă în şedinţa din 29 ianuarie 2007.


Membrii comisiei au examinat propunerea legislativă supusă aprobării,  expunerea de motive la propunerea legislativă, avizul favorabil al Consilului Legislativ cu nr. 988/17.07.2006, precum şi Punctul de vedere al Guvernului, cu nr. 2567 din 23.08.2006 care precizează că nu susţine adoptarea iniţiativei legislative în forma prezentată.


În urma dezbaterilor, membrii comisiei, au constatat că Ministerul Mediului şi Gospodăririi Apelor susţine abrogarea Ordonanţei de urgenţă a Guvernului nr. 16/2001 precum şi a actelor normative subsecvente acesteia, identificând prevederile acesteia ca o barieră în calea liberei circulaţii a mărfurilor şi serviciilor, iar în acest context, propunerea legislativă rămâne fără obiect.
           Faţă de cele constatate, membrii comisiei au hotărât, cu unanimitate de voturi, avizarea negativă a propunerii legislative, ca lipsită de obiect.


În raport de conţinutul şi obiectul său, proiectul de lege face parte din categoria legilor ordinare.

